钦定古今图书集成/明伦汇编/官常典/第283卷 > 唐
## 钦定古今图书集成/明伦汇编/官常典/第283卷 > 唐

唐为皇太子，置三师、三少詹事，又设左右春坊率府，
各率其属。

按《唐书百官志》：“太子太师、太傅、太保各一人，从一品，
掌辅导皇太子。每见，迎拜殿门，三师答拜。每门必让，
三师坐，太子乃坐。与三师书，前名‘惶恐’”，后名“惶恐再
拜。太子出，则乘路备卤簿以从。”

少师、少傅、少保各一人，从二品。掌晓“《三师》德行，以谕
皇太子，奉太子以观三师之道德。自太师”以下，唯其
人，不必备。

〈注〉先天元年，开府，置令、丞各一人，隶詹事府，寻废。

太子宾客四人，正三品。掌侍从规谏，赞相礼仪，宴会
则上齿。侍读无常员，掌讲导经学。

〈注〉贞观十八年，以宰相兼宾客。开元中，定员四人。太宗时，晋王府有侍读，及为太子，亦置焉。其后，或置或否。开元初，十王宅引辞学工书者入教，亦为侍读。

詹事府：太子詹事一人，正三品；少詹事一人，正四品
上。掌统三寺、十率府之政，少詹事为之贰。皇太子书
称“令”，庶子以下署名奉行，书案画日。丞二人，正六品
上。掌判府事，知文武官簿、假使。凡敕令及尚书省、二
坊符牒下东官诸司者，皆发焉。

主簿一人，从七品上；录事二人，正九品下。

〈注〉隋废詹事府。武德初复置。龙朔二年曰端尹府，詹事曰“端尹”，少詹事曰“少尹。”武后光宅元年，改曰“宫尹府”，詹事曰“宫尹”，少詹事曰“少尹。”有令史九人，书令史十八人。

司直一人，正七品上。掌纠劾宫寮及率府之兵。皇太
子朝，则分知东西班。监国，则詹事、庶子为三司使，司
直一人与司议郎、舍人分日受理启状。太子出，则分

〈注〉有令史一人，书令史二人，亭长四人，掌固六人。

左春坊左庶子二人，正四品上；中允二人，正五品下。
掌侍从、赞相，駮正启奏，总司经典、膳药藏内直典，设
宫门六局。皇太子出则版奏；外办，中严则解严。凡令
书，下则与中允、司议郎等画诺，复审留所，画以为案，
更写印，署注“令诺”，送詹事府。

司议郎二人，正六品上。掌侍从规谏，駮正启奏。凡皇
太子出入朝谒、从祀、释奠、讲学、监国之命，可传于史
册者，录为记注。宫坊祥眚官长除拜、薨卒、岁终，则录
送史馆。

左谕德一人，正四品下。掌谕皇太子以道德，随事讽
赞。皇太子朝宫臣，则列侍左阶，出入骑从。

左赞善大夫五人，正五品上。掌传令，讽过失，赞礼仪，
以经教授。诸郡王。录事二人，从八品下；主事三人，从
九品下。

〈注〉隋有内允。武德三年改曰中舍人，隶门下坊。贞观初曰中允，十八年置司议郎。永徽三年，避皇太子名，复改中允曰内允，太子废，复旧。龙朔二年，改门下坊曰“左春坊”，左庶子曰左中护，中允曰左赞善大夫。司议郎分左右，置左右谕德各一人。咸亨元年，皆复旧，司议郎不分左右。其后谕德废而司议郎复分。仪凤四年，置左右赞善大夫各十人，以同姓为之。景云二年，始兼用庶姓，改门下坊曰“左春坊”，复置谕德、庶子以比侍中，中允以比门下侍郎，司议郎以比给事中，赞善大夫以比谏议大夫，谕德以比散骑常侍。右坊则庶子以比中书令，中舍人以比中书侍郎。太子监国，则庶子比尚书令。有令史六人，书令“史十二人，传令四人，掌仪一人，赞者三人，亭长三人，掌固十人。”

崇文馆学士二人，掌经籍图书，教授诸生，课试举送，
如弘文馆。校书郎二人，从九品下。掌校理书籍。

〈注〉贞观十三年，置崇贤馆。显庆元年，置学士二十人。上元二年，避太子名，改曰“崇文馆。”有学士、直学士及雠校，皆无常员，无其人，则庶子领馆事。开元七年，改雠校曰“校书郎。”乾元初，以宰相为学士，总馆事。贞元八年，隶左春坊。有馆生十五人，书直一人，令史二人，书令史二人，典书二人，榻书手二人，楷书手十人，熟纸匠一人，装潢匠二人，笔匠一人。

司经局洗马二人，从五品下。掌经籍出入侍从、图书
上东宫者，皆受而藏之。

文学三人，正六品下。分知经籍，侍奉文章。

校书四人，正九品下；正字二人，从九品上。掌校刊经
史。

〈注〉唐改太子正书曰“正字。”龙朔三年，改司经局曰“桂坊”，罢隶左春坊，领崇贤馆，比御史台；以詹事二人为令，比御史大夫；司直二人，比侍御史；以洗马为司经大夫，置文学四人、录事一人，正九品下。三年，改司经大夫曰“桂坊大夫”，紏正违失。咸亨元年，复隶左春坊，省录事。有书令史二人，书吏二人，典书四人，楷书二十五人，掌固六人，装潢匠二人，熟纸匠、笔匠各一人。

典膳局：典膳郎二人，从六品下；丞二人，正八品上。掌
进膳、尝食。丞为之贰。每夕更直于厨。

〈注〉龙朔二年，改典膳监曰“典膳郎。”有书令史二人，书吏四人，主食六人，典食二百人，掌固四人。

药藏局药藏郎二人，从六品下；丞二人，正八品上。掌
和医药丞为之贰。皇太子有疾，侍医诊候议方。药将
进，宫臣莅尝，如尚药局之职。

〈注〉有书令史一人，书吏二人，侍医四人，典药二人，药童六人，掌固四人。

内直局：内直郎二人，从六品下；丞二人，正八品下。掌
符玺、衣服、伞扇、几案、笔砚、垣墙。

〈注〉龙朔二年，改监曰“内直郎”，副监曰“丞。”有令史二人，书吏二人，典服十二人，典扇八人，典翰八人，掌固六人。武德中，有典玺四人，开元中废。

典设局，典设郎四人，从六品下；丞二人，正八品下。掌
汤沐、灯烛、汛扫、铺设。凡皇太子散斋别殿，致斋正殿，
前一日设幄坐于东序及室内，张帷前楹。

〈注〉龙朔二年，改斋帅局曰“典设局”，斋帅曰“郎。”有书令史二人，书吏四人，幕士二百四十五人，掌固十二人。

宫门局：宫门郎二人，从六品下；丞二人，正八品下。掌
宫门管籥。凡夜漏尽，击漏鼓而开；夜漏，上水一刻，击
漏鼓而闭。岁终行傩，则先一刻而启；皇太子不在，则
阖正门，还仗如常。凡宫中唱时不鼓。

〈注〉龙朔三年，改宫门监曰“宫门郎”，有书令史一人，书吏二人，门仆百人，掌固四人。

右春坊，右庶子二人，正四品下；中舍人二人，正五品
下。掌侍从献纳启奏；中舍人为之贰。皇太子监国，下
令书则画日；至春坊则庶子宣传，中舍人奉行。
太子舍人四人，正六品上。掌令书表启。诸臣上皇太子，大事以笺，小事以启，其封题皆上右春坊通事舍
人以进。

通事舍人八人，正七品下。掌导宫臣辞见，承令劳问。
右谕德一人，右赞善大夫五人，录事一人，主事二人，
品皆如《左春坊》。

〈注〉隋内舍人隶典书坊。武德初，改曰中舍人，《管记》舍人曰“太子舍人。”永徽元年，避太子名，复改中舍人曰“内舍人。”龙朔三年，改典书坊曰“右春坊”，右庶子曰“右中护”，中舍人曰“右赞善大夫”，舍人曰“右司议郎。”有令史九人，书令史十八人，传令四人，典谒四人，亭长六人，掌固十人。

家令寺：家令一人，从四品上。掌饮膳、仓储、总食官、典
仓、司藏三署。皇太子出入，则乘《轺车》为导。祭祀宾客，
则供酒食，赐予则奉金玉货币。凡床几茵席器物，非
取于将作、少府者皆供焉。丞二人，从七品下。掌判寺
事。凡三署出纳，皆刺于詹事。庄宅田园，审肥瘠为收
敛之数。宫朝坊府土木营缮，则下于司藏。主簿一人，
正九品下。

〈注〉唐改司府令曰“家令。”龙朔二年，改家令寺曰“宫府寺”，家令曰“大夫。”有录事一人，府十人，史二十人，亭长四人，掌固四人，杂匠百人。

食官署：令一人，从八品下；丞二人，从九品下。掌饮食
酒醴。凡四时供送、设食，皆颛焉。供六品以下，“元日、寒
食、冬至食于家令厨者。”

〈注〉有府二人，史四人，掌膳四人，供膳百四十人，奉觯三十人。

典仓署：令一人，从八品下；丞二人，从九品下。掌九谷
醯醢、庶羞、器皿、灯烛。凡园圃树艺，皆受令焉。每月籍
出纳上于寺。岁终，上詹事府，给户奴婢、番户、杂户资
粮、衣服。

〈注〉有府三人，史五人，园丞二人，史二人。

司藏署：令一人，从八品下。丞二人，从九品下。掌库藏
财货，出纳营缮。

〈注〉有府三人，史四人，计史二人。

率更寺令一人，从四品上。掌宗族次序、礼乐刑罚及
漏刻之政。太子释奠、讲学、齿胄则总其仪，出入乘轺
车为导。居家令之次。坊、寺、府有罪者论罚，庶人杖以
下，皆送大理。皇太子未立，则断于大理。

丞一人，从七品上。掌贰令事。宫臣有犯理于率更者，
躬问蔽罪，而上于詹事。

主簿一人，正九品下。掌印局。“凡宗族不序，礼仪不节，
音律不谐，漏刻不审，刑名不法，皆举而正之。决囚则
与丞同莅。”

〈注〉龙朔二年，改曰“司更寺”，令曰“司更大夫。”有录事一人，府三人，史四人，漏刻博士二人，掌漏六人，漏吏二十人，典钟、典鼓各十二人，亭长四人，掌固四人。漏刻博士掌教漏刻。

仆寺：仆一人，从四品上。掌车舆、乘骑、仪仗。丧葬，总厩
牧署。太子出，则率厩牧令进路亲驭。

丞一人，从七品上。掌判寺事。“凡马畜、刍粟，岁以季夏
上于詹事，以时出入而节其数。”

主簿一人，正九品下。掌“厩牧、畜养、车骑、驾驭、仪仗。”

〈注〉龙朔二年，改曰“驭仆”；寺仆曰“大夫。”有进马十一人，录事一人，府三人，史五人，亭长二人，掌固三人。

厩牧署令一人，从八品下；丞二人，从九品下。掌车马、
闲厩牧畜。皇太子出，则率典乘先期习路马，率驾士
驭车乘。既出，进路式路车于西阁外，南向以俟。凡群
牧隶东宫者，皆受其职事。典乘四人，从九品下。

〈注〉有府三人，史六人，翼驭十人，驾士十五人，掌闲六百人，兽医十人，主酪三十人。翼驭掌调马执驭。

太子左、右率府率各一人，正四品上；副率各二人，从
四品上。掌兵仗仪卫。凡诸曹及三府、外府皆隶焉。元
日、冬至，皇太子朝宫臣、诸方使，则率卫府之属为卫。
每月，三府、三卫及五府超乘番上者，配以职。

〈注〉武德五年，改左右侍率曰左右卫率府，左右武侍卫率曰左右宗卫率府，左右宫门将曰左右监门率府。龙朔二年，改左右卫率府曰左右典戎卫，左右宗卫率府曰左右司御率府，左右虞候率府曰左右清道卫，左右内率府曰左右奉裕卫，左右监门率府曰左右崇掖卫。武后垂拱中，改左右监门率府曰左右鹤“禁卫。”神龙元年，改左右司御率府曰“左右宗卫府”，左右清道卫曰“左右虞候率府。”景云二年，左右宗卫府复曰“左右司御率府。”开元初，左右虞候率府复曰左右清道率府。

长史各一人，正七品上。掌判诸曹府。季秋以属“官功
状上于率，而为考课。”

录事参军事各一人，从八品上；仓曹参军事、兵曹参
军事、胄曹参军事、骑曹参军事各一人，从八品下。仓
曹掌文官簿书，兵曹掌武官簿书，胄曹掌器械公廨。
营缮司皆各一人，从六品上；中候各二人，从七品下。
司戈各二人，从八品上。执戟各三人，散长上各十人从九品下。左右司御、清道监、门内率府自率以下品
同。

〈注〉有录事一人，府一人，史一人。仓曹，府一人，史二人。兵曹、胄曹，各府二人，史三人。骑曹，府五人，史七人；亭长、掌固各二人。

亲府、勋府、翊府三府，每府中郎将各一人，从四品上；
左右郎将各一人，正五品下。中郎将、郎将，掌其府校
尉、旅帅及亲、勋、翊卫之属宿卫，而总其事。

兵曹参军事各一人，从九品上。掌判句。大朝会及皇
太子出，则从卤簿而莅其仪。亲卫从七品上，勋卫正
八品上，翊卫从八品上，员皆亡。校尉各五人，从六品
上；旅帅各十人，正七品下；队正各二十人，从八品上。

〈注〉武德元年，改功曹曰“亲卫”，义曹曰“勋卫”，良曹曰“翊卫”，置三府，有录事二人，府、史各一人。

太子左右司御率府率各一人，正四品上；副率各二
人，从四品上。掌同左右卫。凡诸曹及外府旅贲番上
者隶焉。长史各一人，正七品上；录事参军事各一人，
从八品上；仓曹参军事、兵曹参军事、胄曹参军事、骑
曹参军事各一人，从八品下；司阶各一人，中候各二
人，司戈各二人，执戈各三人。亲卫、勋卫、翊卫三府中
郎将以下如左、右卫率府。

〈注〉有录事一人，史二人。仓曹，府一人，史二人。兵曹，府二人，史三人。胄曹，府、史各二人，亭长一人，掌固二人。

太子左右清道率府率各一人，副率各二人，掌昼夜
巡警，凡诸曹及外府直荡番上者隶焉。皇太子出入，
则以清游队先导，后拒队为殿。长史各一人，录事参
军事各一人，从八品上；仓曹参军事、兵曹参军事、胄
曹参军事各一人，从八品下；左右司阶各一人，左右
中候各二人，左右司戈各一人，左右执戈各三人，亲
卫、勋卫、翊卫三府中郎将以下，如左右卫率府。

〈注〉有录事一人，史二人，亭长二人，掌固二人。仓曹，府一人，史二人。兵曹，府二人，史三人。胄曹，府二人，史二人；细引押仗五十人。

太子左、右监门率府率各一人，副率各二人，掌诸门
禁卫。凡财物器用，出者有籍。长史各一人，录事参军
事各一人，正九品上；兵曹参军事各一人，正九品下；
兼领仓曹、胄曹参军事各一人，正九品下；监门直长
七十八人，从七品下。

〈注〉唐改宫门将曰“监门，率”，直事曰“直长。”有录事一人，史二人，亭长一人，掌固二人；兵曹，府二人，史二人；胄曹，府二人，史三人。

太子左右内率府率各一人，副率各一人，掌千牛供
奉之事。皇太子坐日，领千牛升殿。射于射宫，则千牛
奉弓矢立东阶，西面；率奉弓，副率奉矢决拾，北面张
弓，左执弣，右执箫以进，副率以弓拂矢而进，各退立
于位。既射，右内率启其中否。长史各一人，录事参军
事各一人，正九品上；兵曹参军事各一人，正九品下。
兼领仓曹、胄曹参军事各一人，正九品下；千牛各四
十四人，从七品上。

〈注〉唐置兵曹，改司使左右复曰“千牛备身”，主射左右复曰备身左右，弓箭“备身”去弓箭之名。龙朔二年，改千牛备身曰“奉裕。”开元中，千牛备身、备身左右并为千牛，有备身二十八人，主仗四十人，录事一人，史二人。兵曹，府一人，史二人；胄曹，府一人，史一人。

### 元宗开元二十七年以东宫内坊隶内侍省

按：《唐书元宗本纪》，不载按《百官志》：“内侍省太子内
坊局，令二人，从五品下；丞二人，从七品下。掌东宫阁
内及宫人粮禀。坊事五人，从八品下。”

〈注〉初，内坊隶东宫，开元二十七年，隶内侍省，为局，改典内曰“令”，置丞、坊事及导客舍人六人，掌序导宾客；阁帅六人，掌帅阍人内给使，以供其事；内阍人八人，掌承诸门出入，管籥内伞扇灯烛；内厩尉二人，掌车乘。有录事一人，令史三人，书令史五人，典事二人，驾士三十人，亭长、掌固各二人。

典直四人，正九品下。掌宫内仪式，导通，传劳问，纠
劾非违，察出纳。